kardosdrur/scandi-wiki huggingface dataset:
Oxe

Oxe er en uddød, yderst fåtallig dansk adelsslægt, der siges at være indvandret fra
Franken under navnet Reyendorf. Slægten tilhørte ur- og højadelen

(Eyendorf er en kommune i distriktet Harburg, i Niedersachsen, Tyskland.)

Våben 
Slægten førte en rød okse i sølv felt og en halv rød okse på hjelmen.

Historie 
Rigsråden, lensmand på Krogen og Helsingborg Peder Oxe til Asserbo, slægtens første kendte mand var 1436 anfører for den styrke, som sendtes mod Engelbrecht Engelbrechtson, hvem han standsede ved Rønneåen. Han var fader til rigsråden hr. Johan Oxe til Tordsø, der hørte til Christian Is mest betroede mænd, og som gentagne gange forhandlede med svenskerne. Hr. Johan fik betydelige forleninger, erhvervede meget gods og ledsagede dronning Dorothea til Rom som hendes hofmester. Blandt hans sønner kan nævnes hr. Torben Oxe til Lundegård og rigsråden hr. Johan Oxe til Nielstrup. Den førstnævnte blev af Christian II udnævnt til befalingsmand på Københavns Slot, skønt han havde gjort sig ilde berygtet ved flere godsstridigheder. Nogen tid efter angav slotsskriveren, Hans Faaborg, for kongen, at hr. Torben tragtede efter Dyvekes gunst, og en gang endog havde kastet hende om på kongens seng. Da slotsskriverens angivelse imidlertid ikke fandt tiltro hos kongen, og da hans regnskab ikke var i orden, blev han henrettet 1516. Ved Sankt Hansdags tid 1517 døde Dyveke, hvorefter der udbredte sig det rygte, at døden skyldtes nogle forgiftede kirsebær, som Torben Oxe havde sendt hende. Foreløbig syntes kongen stadig ikke at have fattet mistanke til Torben Oxe, der imidlertid noget senere var så ubetænksom at udtale, at han nok havde ønsket, men aldrig opnået Dyvekes gunst. Han blev nu anklaget for rigsrådet, men frifundet, hvorefter kongen lod nedsætte en gårdsret på 12 bønder, der udtalte: Ikke vi, men Torben Oxes egne gerninger dømmer ham. Under en herredag i København, hvor størstedelen af adelen var til stede, afholdt i november samme år, faldt hans, hoved for bøddeløksen, skønt hele rigsrådet, dronningen og den pavelige legat havde bedt kongen om nåde. Dette blev en af hovedårsagerne til bruddet mellem kongen og adelen. Hr. Johan Oxe til Nielstrup blev under folkerejsningen i slutningen af 1534 angrebet af borgere og bønder på sin gård. Netop som han ville rette en falkonet mod sine angribere, sprang den og dræbte ham. Han var fader til rigshofmesteren Peder Oxe (1520-1575), til rentemesteren Eskild Oxe til Løgismose (død 1563) og til forstander for Herlufsholm Albert Oxe til Nielstrup (død 1577), med hvem slægten uddøde.

Oxholm er opkaldt efter Anne Oxe, der var gift med lensmand Frants Banner.

Væsentlige personer af slægten 
 Albert Oxe (død 1577) til Nielstrup
 Eskild Oxe (død 1563) til Løgismose
 Inger Oxe (død 1591)
 Johan Oxe (død ca. 1490) til Tordsø – rigsråd
 Johan Oxe (død 1534) til Nielstrup – rigsråd
 Peder Oxe (omkring 1435) – rigsråd
 Peder Oxe (1520-1575) – rigshofmester
 Torben Oxe (død 1517)

Kilder 
 Poul Bredo Grandjean, "Oxe", i: Christian Blangstrup (red.), Salmonsens Konversationsleksikon, København: J.H. Schultz Forlag 1915-30.

Adelsslægter fra Danmark
Kirsten Terkilsen

Kirsten Terkilsen (født 13. august 1954) er en dansk politiker, der fra 1. januar 2010 til 31. december 2017 var borgmester i Hedensted Kommune, valgt for Venstre.

Terkilsen er kontoruddannet og arbejder som chefkonsulent i Trapez Rekruttering.

Hun blev valgt til Tørring-Uldum Kommunalbestyrelse i 1993 og var borgmester fra 2001 til 2006. Siden dannelsen af Hedensted Kommune i 2006 har hun været gruppeformand og formand for kommunens kultur- og erhvervsudvalg. Hun blev borgmester som følge af en bred konstituering med deltagelse af alle partier i kommunalbestyrelsen.

Eksterne henvisninger 
 Kirsten Terkilsens hjemmeside 

Borgmestre fra Venstre
Borgmestre i Hedensted
Tidligere borgmestre fra Danmark
Medlemmer af Rigsretten
Erik Flyvholm

Erik Flyvholm (født 16. december 1962) er en dansk politiker, der siden 2007 har været borgmester i Lemvig Kommune, valgt for Venstre.

Flyvholm er uddannet civiløkonom og har arbejdet hos Bang & Olufsen.

Han blev valgt til kommunalbestyrelsen i Thyborøn-Harboøre Kommune i 1998 for en lokalliste og blev borgmester i 2002. Han sad indtil 2007, hvor han blev borgmester i den nye store Lemvig Kommune, der blev dannet som følge af strukturreformen.

Flyvholm har været medlem af bestyrelsen i KL (Kommunernes Landsforening) siden 2018.

Privat bor han i Harboøre.

Referencer 

Borgmestre fra Venstre
Borgmestre i Danmark 2018-2021
Borgmestre i Danmark 2022-2025
Niels Viggo Lynghøj

Niels Viggo Lynghøj Christensen (født 31. marts 1955) er en dansk kommunalpolitiker, der siden 2018 har været borgmester i Struer Kommune. Lynghøj har tidligere været borgmester i den nuværende Struer Kommune fra 2010 til 2014 samt i den tidligere Struer Kommune fra 2005 til 2006. Lynghøj er valgt for Socialdemokratiet.

Lynghøj er født i Højbjerg, Aarhus, og er uddannet folkeskolelærer fra Nørre Nissum Seminarium i 1981. Lynghøj blev første gang valgt til byrådet i den daværende Struer Kommune i 1986 og var medlem frem til 1989. Lynghøj blev igen valgt ved kommunalvalget i 2001. Han overtog borgmesterposten efter Leif Erik Sørensens død i 2005, men tabte det efterfølgende valg til sammenlægningsudvalget i 2005 til Martin Merrild.

Efter kommunalvalget i 2009 blev Lynghøj igen borgmester, men tabte ved det efterfølgende valg til Mads Jakobsen. Ved kommunalvalget i 2017 genvandt Lynghøj atter borgmesterposten i Struer Kommune.

Referencer 

Borgmestre fra Socialdemokraterne
Lærere fra Danmark
Borgmestre i Danmark 2018-2021
Borgmestre i Struer
Nils Borring

Nils Borring (født 24. februar 1959 i Hammel) er en dansk politiker, der var borgmester i Favrskov Kommune, valgt for Socialdemokraterne, fra 2010 til 2021. Borgmesterposten overgik til Lars Storgaard fra Det Konservative Folkeparti efter kommunalvalget 2021. Borring er i stedet formand for byrådets Plan- og Landdistriktsudvalg fra 2022.

Borring er uddannet folkeskolelærer i 1984 og arbejdede på Søndervangskolen i Hammel indtil han blev borgmester.

Han blev medlem af kommunalbestyrelsen i Hammel Kommune i 1998 og i Favrskov Kommune i 2006. Efter kommunalvalget 2009 indgik han en konstituering med Socialistisk Folkeparti og Konservative, som sikrede ham borgmesterposten.

Borring bor i Hammel, er gift og har to børn.

Referencer 

Lærere fra Danmark
Borgmestre fra Socialdemokraterne
Borgmestre i Danmark 2018-2021
Tidligere borgmestre fra Danmark
Jørn Nissen

Jørn C. Nissen (født 27. februar 1949) er en dansk politiker, der fra 2010 til 2013 var borgmester i Samsø Kommune, valgt for Konservative.

Nissen har tidligere arbejdet som driftsleder inden for landbruget.

Han blev medlem af kommunalbestyrelsen i 1997 og blev borgmester efter kommunalvalget 2009 som følge af en konstituering med Socialdemokraterne, Socialistisk Folkeparti og Fælleslisten. Efter kommunalvalget 2013 blev socialdemokraten Marcel Meijer ny borgmester med støtte fra Venstre.

Kilde 

Borgmestre fra Det Konservative Folkeparti
Borgmestre fra Samsø
Jørgen Gaarde

Jørgen Gaarde (født 6. oktober 1955 i Løsning) er en dansk politiker, der fra 1. januar 2010 til 31. marts 2019 var borgmester i Skanderborg Kommune, valgt for Socialdemokraterne.

Baggrund 
Gaarde blev student fra Horsens Statsskole. I 1979 blev han uddannet folkeskolelærer fra Marselisborg Seminarium.

Karriere 
Efter at have arbejdet ved flere skoler i Aarhus Kommune blev han i 1987 viceskoleinspektør og senere skoleinspektør ved Rundhøjskolen, også i Aarhus. Han kom i 1994 til Taarupgaard Ungdomskostskole som forstander og var her til 1995, hvor han blev skoleinspektør på Stilling Skole. 

Han blev valgt til Skanderborg Byråd i 1997 og var medlem indtil 31. marts 2019.  Han har bl.a. siddet i økonomiudvalget og plan- og teknikudvalget.

Referencer

Kilder og eksterne henvisninger 
 

Lærere fra Danmark
Borgmestre fra Socialdemokraterne
Borgmestre i Skanderborg
Tidligere borgmestre fra Danmark
Jesper Mathiesen

Jesper Mathiesen (født 1956 i Odense) er en dansk politiker, der er medlem af Syddjurs Kommunalbestyrelse, valgt for Socialdemokraterne.

Mathiesen er uddannet fra Skårup Statsseminarium i 1981 og arbejdede frem til 2009 som administrativ leder på Virupskolen i Århus Kommune.

Han blev valgt til Rosenholm Kommunalbestyrelse i 2002 og sad den første periode i børne- og kulturudvalget. I 2006 blev han valgt til Syddjurs Kommunalbestyrelse og blev formand for job- og erhvervsudvalget. Efter kommunalvalget 2009 blev der først indgået en konstituering med Venstre og Konservative fra valgaftenen, som gjorde Venstres Claus Wistoft til borgmester, men denne valgte Socialdemokraterne at løbe fra. Man lavede derefter en aftale med Socialistisk Folkeparti og Radikale Venstre, som gjorde Jesper Mathiesen til borgmester. Denne blev ændret 30. november 2009, således at borgmesterposten i stedet tilfaldt Socialistisk Folkeparti.

Efter valget i 2013 kunne Mathiesen pr. nytår med støtte fra Venstre, Liberal Alliance og Dansk Folkeparti se frem til at skulle være borgmester i Syddjurs Kommune. Dette blev imidlertid forhindret af Venstre, der i stedet pegede på deres egen Claus Wistoft. Dette fik Mathiesen til at ytre ønske om at forlade byrådet for altid.

Personer fra Odense
Lærere fra Danmark
Kommunalbestyrelsesmedlemmer fra Socialdemokraterne
Erik Allardt

Erik Anders Allardt (født 9. august 1925, død 25. august 2020) var finsk sociolog. Allardt blev udnævnt til professor i sociologi ved Helsinki Universitet i 1958 og stod i 1970'erne i spidsen for et stort forskningsprojekt om de nordiske velfærdssamfund. Igennem 1970'erne og 1980'erne opnåede Allardt international anseelse som en af efterkrigstidens betydeligste nordiske sociologer. Hans vigtigste arbejde er Att ha, att älska, att vara fra 1975 som er en banebrydende analyse af velfærdssamfundets modsætninger. I 1980'erne deltog Allardt i en række internationale ekspertgrupper, der evaluerede sociologiuddannelser og forskning ved institutter i Sverige, Norge og Danmark.

Han har sammen med Yrjö Littunen skrevet en meget anvendt lærebog Sociologi som også i en årrække var fast pensum på sociologi i København. I 1990'erne publicerede han flere artikler og bøger om sociologiens historie i Norden.

Referencer

Eksterne henvisninger 
 Leksikon.org. 
 Biografiskt lexikon för Finland.  
 National Biography of Finland.  

Videnskabsfolk fra Finland
Sociologer fra Finland
Transport Layer Security

Transport Layer Security (TLS) eller dens forgænger Secure Sockets Layer (SSL) er begge protokoller, der muliggør kryptering af følsomme oplysninger i forbindelse med datakommunikation over internetprotokollen (fx via internettet og lokalnet). Herudover sikrer kryptering data, under transporten, mod uønsket ændring (dataintegritet).

TLS er udviklet af IETF (Internet Engineering Task Force).

Anvendelser 
Den primære anvendelse af TLS er til at sikre World Wide Web-trafik mellem et website og en webbrowser kodet med HTTP-protokollen. Denne anvendelse af TLS til at sikre HTTP-trafik udgør HTTPS-protokollen.

Se også 
 OpenSSL - open-source implementering af TLS og SSL
 Heartbleed-bug - kendt sårbårhed i tidligere udgave af OpenSSL
 LibreSSL - fork af OpenSSL lavet af OpenBSD
 BoringSSL - fork af OpenSSL lavet af Google
 ( :en:Comparison of TLS implementations - engelsk)
 POODLE - SSL-fallback sårbarhed ( CVE-­2014­-3566 )
 DROWN attack - angreb grundet sårbarhed i SSL 2.0 og SSL 3.0
 BEAST attack - angreb grundet sårbarhed i TLS 1.0
 Krypteret VPN
 Secure Shell
 IPsec
 ftps
 sftp

Referencer 

It-sikkerhed
Kryptografi
Internetteknologi
Rotationsfordamper

Rotationsfordamperen er et redskab, der kan bruges til at destillere ting der normalt ikke destilleres. Fordamperen er ikke særlig alsidig og kan kun bruges til det den er skabt til. En rotationsfordamper er faktisk blot et destillationsapparat.

En kolbe med solvent bringes til at rotere i et varmt vandbad med en svaler/kondenser for enden af kolben. En vacuumpumpe tilsluttes, og når trykket begynder at falde, begynder væsken at destillere over, hvor den igen fortættes og løber ned i en opsamlingskolbe. Man udnytter derved at væsker har lavere kogepunkt ved lavere tryk. Til sidst er al solventet destilleret af og stoffet er tilbage i inddamperkolben.

Eksterne henvisninger

Kilder 
 Film om rotationsfordamperen

Laboratorieudstyr
Roterende maskiner

ja:エバポレーター#ロータリーエバポレーター
Videnrådgivning

Videnrådgivning er at udvikle, levere og formidle viden og ny forskning til løsninger i form af services, rådgivning og teknologi. Videnrådgivervirksomheder er repræsenteret af branchefælleskabet DI Videnrådgiverne.

En medarbejder i en videnrådgivervirksomhed har typisk gennemført en lang videregående uddannelse. Over 80 pct. af de ansatte i branchen er højtuddannede.

Under videnrådgivning hører IT-rådgivning, Reklame, PR og kommunikation, Rådgivende ingeniører, Forskning og udvikling, IPR og patenter, Produktudvikling og teknologirådgivning, Design og formgivning, Managementkonsulenter, Computerprogrammering og webservices, Sikkerhedssystemer, HR og kompetenceudvikling, Rekruttering og personaleformidling, Meningsmålinger og markedsanalyse, Advokater og GTS.

Rådgivning
DI Videnrådgiverne

DI Videnrådgiverne er et branchefællesskab i DI - Dansk Industri, som samler op mod 700 professionelle virksomheder, der leverer videnrådgivning.

Medlemmerne arbejder indenfor IT-rådgivning, rådgivende ingeniører, arkitekter, reklame og kommunikation, managementkonsulenter, forskning og produktudvikling, markedsanalyse og meningsmåling, design og formgivning, IPR og patenter, advokater, sikkerhedssystemer, HR og rekruttering, ledelses- og medarbejderudvikling.

DI Videnrådgivernes formål 

 Skabe gode rammevilkår for branchen
 Udbrede forståelsen for den værdiskabelse, som professionelle rådgiver- og videnservicevirksomheder tilfører virksomheder og den offentlige sektor
 Udvide markedet for rådgivningsydelser
 Styrke og udvikle branchens placering og omdømme i samfundet.

Foreninger tilknyttet DI Videnrådgiverne 
 Foreningen af Rådgivende Ingeniører, FRI
 Managementrådgiverne, MR

Henriette Søltoft er branchedirektør for DI Videnrådgiverne.

Søren Holm Johansen er formand for DI Videnrådgiverne.

Eksterne henvisninger 
DI Videnrådgiverne 

Brancheforeninger i Danmark
Henriette Søltoft

Henriette Søltoft (født 11. august 1967) er cand. jur. fra Københavns Universitet og har siden maj 2009 været branchedirektør for DI Videnrådgiverne, som samler op mod 800 professionelle virksomheder, der leverer videnrådgivning samt Managementrådgiverne, en brancheforening under DI, som repræsenterer managementkonsulenter i Danmark.

Henriette Søltoft har været ansat i DI siden 1997 og har bl.a. været chef for den europapolitiske enhed. Fra 1992-1997 var hun ansat som advokat hos Advokatfirmaet Horten.

Jurister fra Danmark
Erhvervsfolk fra Danmark
Personer i Kraks Blå Bog
Ryuichi Sakamoto

Ryuichi Sakamoto (født 17. januar 1952, død 28. marts 2023) var en japansk multimusiker. Han samarbejdede blandt andet med Alva Noto.

Referencer

Eksterne henvisninger 
 
 

Fra DR's Musikleksikon
Musikere fra Japan
Alva Noto

Alva Noto eller Carsten Nicolai er en af de mest markante skikkelser på den elektroniske scene. Ikke mindst fordi han er en af bagmændene bag det dominerende pladeselskab Raster Noton.

Album 
 Vrioon (2003) – med Ryuichi Sakamoto
 Insen (2005) – med Ryuichi Sakamoto

Referencer 

Fra DR's Musikleksikon
Musikere fra Tyskland
Laurids Rudebeck

Laurids Rudebeck (født 6. april 1960 i Over Jerstal, død 10. maj 2016 i Tønder) var en dansk politiker, der fra juli 2009 og indtil sin død var borgmester i Tønder Kommune, valgt for Venstre.

Rudebeck var politiuddannet; ansat i Politiet siden 1981 og fra 2007 leder af lokalpolitiet i Tønder.

Han blev medlem af kommunalbestyrelsen i 2006 og blev valgt til borgmester efter at Vagn Therkel Pedersen trak sig. Ved kommunalvalget 2009 lykkedes det ham at beholde borgmesterposten gennem en konstitueringsaftale med deltagelse af alle partier i kommunalbestyrelsen.

Noter 

Politifolk fra Danmark
Borgmestre fra Venstre
Personer fra Tønder
Tidligere borgmestre fra Danmark
Borgmestre i Tønder
3OH!3

3OH!3 stammer fra Boulder, Colorado og bandnavnet er det områdenummer/postnummer, der dækker bl.a. Boulder.

3OH!3 laver en blanding af hiphop og rock og har tidligere været på turné med Snoop Dogg, ligesom de i februar i Danmark kunne opleves som support for Katy Perry.

Singlen "Don't Trust Me" er blevet et moderat hit i USA og har peaket på som nummer 25 på den amerikanske singlehitliste.

Eksterne henvisninger 

 

Fra DR P3 playlistnyt
Hiphopgrupper fra USA
Sydskandinavisk Klassebåd B

SSB'eren, eller Sydskandinavisk klassebåd B er en kendt dansk sejlbådstype fra 1920'erne, en alsidig og hurtigtsejlende lystbåd med gode krydsegenskaber. SSB'eren kom i forslag i 1922, men ikke før i 1927 bliver den første båd af denne type – Margot II – bygget efter tegning af skibskonstruktør A. Witt. Det er en langkølet, slank kapsejladsbåd og turbåd, der af Dansk Sejlunion blev anerkendt som entypebåd med kahyt. Det er i dag de cirka 8 både, der blev bygget efter A. Witts tegning, som er kendte som SSB-både. Der synes dog også ifølge en oplysning i Albert Larsens Kendingsbog for danske lystfartøjer 1937 at være bygget i hvert fald én SSB-båd før disse. Han anfører i hvert fald en Hebe som den første SSB-båd i Danmark. SSB'eren er en usædvanligt velsejlende båd både til kapsejlads og tursejlads. Der skulle være i hvert fald tre stadigt sejlende SSB'ere tilbage, Bellina i Århus, Margot i Øster Hurup, Himmerland, og Nina i Herslev på Sjælland.

Mål 

 Længde overalt: 9,60 m
 Bredde: 2,23 m
 Deplacement: 2.950 kg
 Længde i vandlinjen: 6,53 m
 Dybgående: 1,33 m
 Sejlareal: 40,00 m²

Kilder 

 Kendingsbog for danske lystfartøjer 1937, 1. aargang, udarbejdet af Albert Larsen, Ærøskøbing. Udgiver: Andersen & Pedersen, København v.
 Jan Ebert: Danske lystbåde. Bind 1. 1866-1940. Cervus 1986.
 Hvide sejl. Lystfartøjernes udvikling fra vikingetid til vore dage. Redigeret af Einar Olufsen. Gjellerup 1964.
 Sejlsport. Medlemsblad for 'Kgl. Dansk Yachtklub' og 'Kjøbenhavns Amatør-Sejlklub''', bind XXVI. Nr. 32. 8. September 1927.

 Links 

 Dansk Forening for Ældre Lystfartøjer – direkte link til foreningens anførelse af de otte SSB-både.

 Danmarks Museum for Lystsejlads, Valdemar Slot

 Hjemmeside for SSB'eren Margot II, DEN 1  – historiske fotos fra 1927 og frem, aktuelle fotos, anførelse af ejere gennem tiderne og gengivelse af en berømt artikel af Knud Degn i Sejlsport. Medlemsblad for 'Kgl. Dansk Yachtklub' og 'Kjøbenhavns Amatør-Sejlklub''', bind XXVI. Nr. 32. 8. September 1927.

 Video med den førstbyggede SSB-båd, Margot II

Sejlbåde
Skibe fra Danmark
Havefræser

En havefræser anvendes om foråret til at kultivere (lufte) jorden før planterne sættes ned i urtehaven. Om efteråret anvendes havefræseren til at kompostere de resterende planter og gøre haven vinterklar. En havefræser består af en motor, et gear og et antal knive. De større havefræsere kan der kobles en del tilbehør på således at de kan anvendes til mange andre formål.

Haveredskaber
Alison Sudol

A Fine Frenzy er kunstnernavnet for Alison Sudol (født 23. december 1984) der er en amerikansk sangerinde singer-songwriter og pianist.

Debutpladen One Cell In A Sea fra 2007 fik gode anmeldelser med på vejen, ikke mindst i USA, hvor A Fine Frenzy hurtigt blev en kritiker-darling og placerede sig på diverse opgørelser over årets mest lovende, nye talenter. Alison Sudol blev valgt til You Oughta Know-kunstner på musikkanalen VH1 og optrådte både på The Tonight Show med Jay Leno og The Late Show med David Letterman.
Albummet gik til tops på Billboards ”Heatseeker”-chart, som oplister de nye navne og udgivelser, der er tæt på et kommercielt gennembrud. 

Alison Sudol er 29 år og kommer oprindeligt fra Seattle, Washington. Forældrene blev skilt, moren tog sin lille datter med til Los Angeles, hvor hun voksede op med Aretha Franklin og Ella Fitzgerald i ørene.
Som teenager dannede Alison sit første band, Monro, der var aktiv et par år, inden soloprojektet A Fine Frenzy begyndte at tage form. En optræden på festivalen South by Southwest i Austin, Texas, samt et support-job for The Stooges var med til at vække musikbranchens interesse for det debutalbum, der på det tidspunkt var lige på trapperne. 

Interessen for litteratur har altid fyldt meget hos Alison Sudol, der har slugt alle klassikerne fra bl.a. Anthony Trollope, Charles Dickens og Lewis Carroll. 

Navnet A Fine Frenzy stammer fra en berømt passage i Shakespeares ”En skærsommernatsdrøm”.

Filmografi 
 2016 - Fantastiske skabninger og hvor de findes
 2018 - Grindelwalds forbrydelser
 2022 - Dumbledores Hemmeligheder

Eksterne henvisninger 
 
 
 P3 Playlistnyt
 A Fine Frenzy – YouTube kanal
 A Fine Frenzy på deviantART Officiel deviantART side.
 Interview with Alison of Fine Frenzy on ilikemusic.com
 Interview with Alison Sudol of A Fine Frenzy on ellegirl.com 
 A Fine Frenzy – top40-charts.com
 – A Fine Frenzy interview – Seatwave, London 
 – A Fine Frenzy Feature on Palestra.net 
 – A Fine Frenzy live photos (Rockhouse Salzburg) 

Fra DR P3 playlistnyt
Sangere fra USA
Personer fra Seattle
Agnes Carlsson

Agnes, kunstnernavn for Agnes Emilia Carlsson (født 6. marts 1988 i Vänersborg), er en svensk sangerinde, som blandt andet har hittet med singlen "Release Me" fra albummet Dance Love Pop.

Agnes vandt i 2005 det svenske realityshow Idols 2005. Siden er det lykkedes hende etablere sig som en seriøs kunstner på den svenske musikscene.

Bag sig har Agnes nu to dobbelt platinalbums og senest Dance Love Pop, som har modtaget en guldplade. Agnes har alene i Sverige samlet solgt over 200.000 albums.

"Release Me" blev et stort hit i Sverige, og singlen har ligget nummer et på P3 Tracks , som er svenskernes svar på Tjeklisten og har samtidig tilbragt adskillige uger på toppen af diverse svenske downloadcharts. Også englænderne har taget godt imod "Release Me", som har ligget i top 5 på den engelske singlehitliste og desuden været i A-rotation på BBC's Radio 1.

I 2009 deltog hun i Melodifestivalen, hvor hun i finalen opnåede en ottendeplads med sangen "Love Love Love".

Diskografi 
 Agnes (2005)
 Stronger (2006)
 Dance Love Pop (2008)
 Veritas (2012)

Eksterne henvisninger 

 
 P3 Playlistnyt

Fra DR P3 playlistnyt
Sangere fra Sverige
Alcoholic Faith Mission

Alcoholic Faith Mission er en dansk musikgruppe, der blev dannet i New York i 2006. Gruppen har indtil videre udgivet seks albums og en EP. Det første album, Misery Loves Company udkom i 2006. Det næste, 421 Wythe Avenue, udkom i foråret 2009 og er opkaldt efter den gade i Brooklyn, hvor det studie lå, som gruppen har indspillet albummet i. Det tredje album, Let This Be The Last Night We Care, blev udgivet i februar 2010 og modtog mange gode anmeldelser, både fra Danmark og udlandet. Senest, i foråret 2011, har gruppen udgivet en EP med titlen And The Running With Insanity EP. EP'en er en forsmag på endnu en plade, der vil udkomme i efteråret 2011.

Bandet har spillet en lang række koncerter i bl.a. Danmark, Sverige, Finland, Island, Holland, Tyskland, Schweiz, Frankrig, Italien, Luxembourg, Canada og USA.

Diskografi 
 Misery Loves Company (Cope Records, 2006)
 421 Wythe Avenue (PonyRec, 2009)
 Let This Be The Last Night We Care (PonyRec, 2010)
 Ask Me This (PonyRec, 2012)
 We Stop The World From Falling Apart (Haldern Pop Recordings, 2014)
 Orbitor (Haldern Pop Recordings, 2015)

Eksterne henvisninger 
 P3 Playlistnyt
 

Fra DR P3 playlistnyt
Indierockgrupper fra Danmark
Har spillet på Roskilde Festival
Musikgrupper fra 2006